**Styrk relationen til fremtidens talenter igennem et projektorienteret forløb**

**Hvad er et projektorienteret forløb?**

Studerende på kandidatuddannelsen i Interkulturelle studier (cand.mag.) kan tage et projektorienteret forløb (praktik), som af hensyn til deres samlede uddannelsesforløb i hovedreglen er placeret i efterårssemestret. Et projektorienteret forløb er et læringsforløb og et gensidigt samarbejde, hvor den studerende er en del af jeres dagligdag og bidrager til opgaveløsningen i jeres virksomhed/organisation.

Den studerende indgår ikke i et lønnet ansættelsesforhold.

**Hvad får I som virksomhed/organisation ud af et samarbejde med studerende fra kandidatuddannelsen i Interkulturelle studier?**

Studerende fra kandidatuddannelsen i Interkulturelle studier har indgående viden om interkulturelle interaktioner og samarbejde i professionelle sammenhænge samt om identiteter, kulturer, historie og samfundsforhold i engelsktalende kontekster. De kan arbejde projektorienteret, individuelt eller i gruppe og selvstændigt argumentere for deres faglige valg. Desuden er de vant til at arbejde tværfagligt i internationale og interkulturelle sammenhænge med engelsk som arbejdssprog. De studerende kan udtrykke sig korrekt, nuanceret og situationstilpasset samt formidle komplekse problemstillinger, pointer og perspektiver til forskellige målgrupper på engelsk. De kan desuden analysere tekstuelle og kulturelle genstande fra engelsktalende kontekster på en selvstændig, kritisk og metodisk måde.

**Hvad er forventningen til dig som projektvært?**

Den studerende skal stilles fagligt relevante arbejdsopgaver og tildeles en kontaktperson i virksomheden/organisationen, som løbende kan give sparring.

Inden den studerende begynder, skal I sammen med den studerende udfylde en [projektaftale](https://studerende.au.dk/fileadmin/studerende.au.dk/Arts/Undervisning/Projekt_-_praktik/Formular_Aftale_om_projektorienteret_forloeb_Arts.pdf). Det er den studerendes ansvar, at aftalen udfyldes.

Vi anbefaler, at I inden forløbets start inviterer den studerende til et møde for at tale om, hvilke konkrete opgaver I forventer, den studerende skal involveres i.

Desuden har tidligere projektværter haft god erfaring med at afholde løbende statusmøder, så der sikres en gensidig forventningsafstemning undervejs.

**Hvilke krav stiller universitetet til studerende, som er i et projektorienteret forløb?**

Ud over at være en del af jeres virksomhed/organisation skal den studerende sideløbende deltage i vejledning og undervisning på universitetet samt bruge tid på specialeforberedende arbejde. Det projektorienterede forløb afsluttes med en eksamen, som den studerende også har brug for tid til at forberede undervejs.

Som projektvært skal du derfor forvente, at den studerende skal have tid til at løse opgaver stillet af universitetet.

**Kontakt til universitetet undervejs?**

Den primære kontakt og dialog er mellem jer og den studerende.

Jeres kontaktperson på Aarhus Universitet er den studerendes faglige vejleder, og I er altid velkommen til at kontakte vedkommende, hvis der opstår spørgsmål. Kontaktinformationen vil fremgå af projektaftalen.

Du kan læse mere om [projektorienteret forløb](https://arts.au.dk/samarbejde/samarbejde-med-studerende/samarbejdsmuligheder/praktik-og-projektorienteret-forloeb) og finde informationer om rammerne for forsikring, ophavsret samt erkendtlighed [her.](https://www.au.dk/samarbejde/samarbejde-med-studerende-og-yngre-forskere/rekrutter-studerende-via-jobbankaudk/projektorienterede-forloeb-i-virksomheder-og-organisationer/information-om-projektorienterede-forloeb)

Med venlig hilsen

**Peter Mortensen**

Afdelingsleder

Tlf: +45 87 16 26 45

Mail: engpm@cc.au.dk